אורן עילם

אורן עילם (נולד ב-10 ביוני 1971) הוא משורר, עורך ומוציא לאור ישראלי.

==ביוגרפיה==
===שירות צבאי, לימודים, הוראה, ומחקר===
עילם גדל בגבעתיים ואת שירותו הסדיר עשה כמש"ק מודיעין ביחידת שדה (לאחר מכן שירת במילואים ביחידת שדה).

בתשנ"ד-תשנ"ו למד לתואר ראשון בפסיכולוגיה ולימודים כלליים (עם דגש על פילוסופיה), באוניברסיטת חיפה. לאחר מכן, בתשנ"ז-תשנ"ח למד לתואר שני בפסיכולוגיה חברתית באוניברסיטת חיפה, משם עבר למסלול ישיר לדוקטורט בפסיכולוגיה חברתית באוניברסיטת תל אביב וקיבל את תואר הדוקטור בפסיכולוגיה חברתית-קוגניטיבית בשנת 2007.

במחקר הדוקטורט שלו חקר השפעות דינאמיות של מטרות שיפוט מנוגדות על השיפוט. עסק גם במחקר בתחום האמון, ובנושא "הפרעה קוגניטיבית קלה".

בשנים תשס"ב-תשס"ו לימד באוניברסיטת חיפה במסלול לתואר שני בפסיכולוגיה חברתית והיה בין מקימי המסלול.

===עיסוקו בשירה===
החל לכתוב שירים באופן ספונטני ב-1995. בתשנ"ח השתתף בקורס כתיבה יוצרת של א.ב. יהושע באוניברסיטת חיפה.

שיריו פורסמו בכתבי העת ביטאון שירה, מעין, מקף, ננופואטיקה, נתיבים, עיתון 77, שבו, שבילים, באנתולוגיה מקוונת לשירה עברית, בעיתון הארץ, ובמקומות נוספים. שירים אותם תרגם מאנגלית לעברית פורסמו בכתבי העת שבו, וכרמל. השתתף במיזם משוררי ישראל קוראים משיריהם של כאן ב'.

פרסם רשימות ביקורת על שירה וניתוחי שירה.

באוגוסט 2013 יצא לאור ספרו הראשון, "שירים, איש". בספטמבר 2016 נדפסה מהדורה שנייה של הספר בהוצאת ביטאון שירה. ספרו השני, "הנפש הקבועה ממשיכה לזמזם", יצא לאור באוקטובר 2016 בהוצאת ביטאון שירה. ספרו השלישי, "ליאוניד", יצא לאור במאי 2017 בהוצאת ביטאון שירה.

באוגוסט 2007 ייסד את "אתר שירה חברתית", המפרסם שירים על המצב בארץ מזווית אישית של הכותבים.

בדצמבר 2013 ייסד את כתב העת ביטאון שירה. בספטמבר 2016 ייסד את "ביטאון שירה - הוצאה לאור".

===עיסוקים נוספים===
פרסם שני אלבומי מוזיקה אלקטרונית, בז'אנר ג'אז-אוונגרד. האלבום הראשון, "Mind's Passions", פורסם ביולי 2013, ומכיל קטעי אימפרוביזציה. האלבום השני, "Summer Mantra", פורסם בדצמבר 2014. רוב הקטעים בו חוברו בתקופת מבצע צוק איתן והמוזיקה בו מושפעת מאווירת המלחמה.

בשנת תשנ"ז למד ציור בסדנה של ציבי גבע באוניברסיטת חיפה. לאחר הפסקה ארוכה שב לצייר בסתיו 2015. חלק מציוריו פורסמו בגיליונות כתב העת ביטאון שירה אותו הוא עורך. ציורים מוקדמים שלו הופיעו על דפי השער של ספריו "שירים, איש", "הנפש הקבועה ממשיכה לזמזם", ו"ליאוניד", ובשער ספרו של מואיז בן הראש "השקט יכה".

ב-1987, בגיל 16, החל להתחרות בתחרויות שחמט. ב-1992 סיים במקום השלישי באליפות צה"ל בשחמט. ב-1993 השתתף בתחרות השחמט של המכביה הארבע-עשרה. עם תחילת לימודיו באוניברסיטה פרש משחמט תחרותי, אך ב-2012 חזר לעסוק כתחביב בפתרון מצבים טקטיים בשחמט, ובמהלך 2016 הגיע להיות המדורג ראשון מבין הישראלים בתחום זה, באתר השחמט הפופולרי chess.com.

מספר מאמרי ביקורת חברתית שלו פורסמו באתר ויינט, בהם מאמר על השרפה בכרמל (2010).

מתגורר ברמת גן.

==ספריו==
* שירים, איש (2013; מהדורה שנייה: הוצאת ביטאון שירה, 2016)
* הנפש הקבועה ממשיכה לזמזם (הוצאת ביטאון שירה, 2016)
* ליאוניד (הוצאת ביטאון שירה, 2017)

==ספרים אותם ערך והוציא לאור==
* מואיז בן הראש, השקט יכה (הוצאת ביטאון שירה, 2016)
* דני נייפלד, חולם לרקוד (הוצאת ביטאון שירה, 2016)
* ליאור שיר, מקום לעצמי (הוצאת ביטאון שירה, 2016)
* לילי סלע, קונצרט הבוקר לא התבטל (הוצאת ביטאון שירה, 2017)
* רפאל אזרן, מטרו, שירים מחוץ לבית (הוצאת ביטאון שירה, 2017)

==קישורים חיצוניים==

* [http://nillydagan.com/%D7%A1%D7%95%D7%A4-%D7%A9-%D7%A9%D7%99%D7%A8%D7%94-39/822-%D7%90%D7%95%D7%A8%D7%9F-%D7%A2%D7%99%D7%9C%D7%9D עילם] באנתולוגיה מקוונת לשירה עברית
* [https://gilion3.wordpress.com/%d7%90%d7%95%d7%a8%d7%9f-%d7%a2%d7%99%d7%9c%d7%9d/ ניתוח השיר "כאבך"], בגיליון מס' 3 של כתב העת נתיבים
* [http://www.icast.co.il/PlayerWin.aspx?file=http://pod.icast.co.il/6863faa7-5b56-4da8-8ec6-ecce8ed44fd5.icast.mp3&IndexID=535176&name=iCast ראיון] של מוטי גרנר עם עילם בתוכנית על מחשבים ומחשבות
* [http://merhav.nli.org.il/primo_library/libweb/action/search.do?&tab=default_tab&srt=rank&ct=search&mode=Basic&dum=true&indx=1&fn=search&vid=NLI&vl(freeText0)=%22%D7%91%D7%99%D7%98%D7%90%D7%95%D7%9F%20%D7%A9%D7%99%D7%A8%D7%94%22 ספרי הוצאת ביטאון שירה] באתר הספרייה הלאומית
* [http://social-poetry.co.il אתר שירה חברתית] של עילם
* אלבום [https://store.cdbaby.com/cd/oreneilam Mind's Passions] באתר CDBaby
* אלבום [https://store.cdbaby.com/cd/oreneilam2 Summer Mantra] באתר CDBaby

==הערות שוליים==

קטגוריה:משוררים ישראלים
קטגוריה:משוררים כותבי עברית
קטגוריה:עורכים ספרותיים ישראלים
קטגוריה:עורכי כתבי עת ספרותיים ישראלים
קטגוריה:מו"לים ישראלים
קטגוריה:בוגרי אוניברסיטת חיפה
קטגוריה:בעלי תואר דוקטור מאוניברסיטת תל אביב
קטגוריה:ישראלים שנולדו ב-1971